# Ignatz von Kolisch

El baró Ignatz von Kolisch (6 d'abril de 1837, Pressburg/Pozsony, Àustria-Hongria (actualment Bratislava, Eslovàquia) – 30 d'abril de 1889, Viena), també anomenat Baron Ignaz von Kolisch (en alemany) o báró Kolisch Ignác (en hongarès), fou un comerciant, periodista i jugador d'escacs jueu austrohongarès. Entre 1859 i 1867, estigué entre els sis millors jugadors d'escacs del món.

## Biografia

Kolisch havia nascut en una família jueva de Pressburg, i va tenir èxit en allò a què es dedicà: els negocis i els escacs. De jove, fou el secretari privat del príncep rus Sergey Urusov. Més tard anà a viure a Viena, on hi conegué el banquer Albert Salomon von Rothschild el 1868, amb qui va introduir-se al món de la banca, cosa que li va permetre guanyar molts diners. Ja ric, va esdevenir un mecenes dels escacs, organitzant molts torneigs d'escacs els 1870 i 1880. Va fundar la Wiener Börse-Syndikatskasse el 1869. El 1881 va rebre el títol de baró de mans de Jordi II de Saxònia-Meiningen.

## Jugador d'escacs

Com a jugador d'escacs, Kolisch va ser conegut de seguida pel seu estil brillant i agressiu, tot i que no participava en torneigs massa sovint. El 1860 va guanyar el primer premi al torneig internacional celebrat a Cambridge, Anglaterra (BCA Congress), i que era el campionat britànic (no oficial) de l'època.
El 1860 va guanyar matxs contra Bernhard Horwitz (+3, =0, -1) i Thomas Wilson Barnes (+10, =0, -1), i empatà contra Adolf Anderssen, el millor jugador del món del moment, (+5, =1, -5). El 1861 va tornar a jugar un matx contra Adolf Anderssen, perdent aquest cop, per només una partida. El mateix any, va empatar un matx amb Louis Paulsen. El 1862 vencé en matx Ilya Shumov (6-2). El 1867 va guanyar el fort Torneig Internacional de Paris, on hi va derrotar Szymon Winawer i Wilhelm Steinitz, i amb 19 punts de 22, va obtenir una performance calculada en 2723 punts, segons Edo Ratings Aquesta fou la seva darrera participació en torneigs rellevants.
D'acord amb les avaluacions històriques de Chessmetrics, entre juliol de 1867 i novembre de 1868 fou el virtual jugador número 1 del món.
Kolisch fundà i fou l'editor en cap de la publicació Wiener Allgemeine Zeitung, on hi escrivia amb el pseudònim "Ideka" (format amb les inicials del seu nom). El protagonista del conte "El baró dels escacs" (A sakkbáró) de Ferenc Móra és basat en ell.

## Referències

* ↑ Petita biografia a Chessgames.com [Consulta 24 desembre 2009] (anglès)
* ↑ Sergey Semyonovich Urusov (1827–1897), fou també un destacat jugador d'escacs
* ↑ Per exemple, foren finançats per Kolisch els torneigs de Baden-Baden 1870, Viena 1873, Paris 1878, Viena 1882 i Londres 1883.
* ↑ Partides del matx, 1861 [Consulta 24 desembre 2009]
* ↑ El matx s'havia programat de manera que guanyaria el primer que obtingués deu victòries. Kolisch va començar malament, (+1, =9, -6) però després es va recuperar fins a assolir (+6, =18, -7), moment en què es va decidir donar per acabat l'encontre, amb un empat virtual. Chessgames.com [Consulta 24 desembre 2009] (anglès)
* ↑ Partides del matx Paulsen-Kolisch [Consulta 24 desembre 2009]
* ↑ Petita biografia de Louis Paulsen Conté referència al matx contra Kolisch de 1861 (anglès) [Consulta 24 desembre 2009]
* ↑ «Quadre del torneig, Paris 1867» (en italià). C.Sericano. [Consulta: 30 març 2010].
* ↑ «Escacs a les Exposicions Universals del Segle XIX» (en anglès). Jan van Reek. Arxivat de l'original el 19 de juny 2008. [Consulta: 6 abril 2010].
* ↑ «Estadístiques del torneig de Paris 1867 a Edo Chess Ratings» (en anglès). Rod Edwards. [Consulta: 6 abril 2010].
* ↑ Fitxa d'Ignatz Kolisch a chessmetrics
* ↑ Székely Dávid: Magyak irók álnevei a multban és jelenben p.18 (Budapest, 1904)

## Bibliografia

* E. T. Blanchard, Examples of Chess Master-Play, 1st series (traduït de l'obra en alemany de Jean Dufresne), Index, New Barnet, 1893.
* Singer, Isidore; Porter, A. Jewish Encyclopedia. 7, 1901–1906, p. 547. «Kolisch, Baron Ignaz Von»

## Enllaços externs

* Posicions crítiques de les seves partides a «wtharvey.com». [Consulta: 24 desembre 2009]. (anglès)
* Estimació Elo d'Ignatz von Kolisch a «chessmetrics.com». [Consulta: 24 desembre 2009]. (anglès)